POPPRINSESSE: Astrid S, her under et intervju med VG helg i januar i fjor. Foto: Krister Sørbø, VG

Astrid S avlyser alt frem til sommeren

Popstjernen (23) er så på etterskudd med innspillingen av sin nye plate at hun ser seg tvunget til å avlyse alle planlagte opptredener.

24. januar

Det melder Dagbladet.

Astrid S sin manager, Halvor Marstrander, bekrefter også overfor VG at det er tilfelle. Alle konserter frem mot sommeren, er skrinlagt.

– Hvorfor kommer denne beskjeden først nå?

– Det er sånn det er å jobbe med musikk og kreative ting. Man kan legge en plan, men til syvende og sist må man erkjenne om man ligger etter den planen. Vi har erkjent det, sier Marstrander til VG.

– Selv om det var en veldig tung avgjørelse, har vi gått inn og gjort en del endringer for at Astrid skal få fokusere hundre prosent på det som er det viktigste i denne karrieren, nemlig musikken, legger han til.

– Når kommer albumet?

– Plata er planlagt lansert på senhøsten.

les også Astrid S-manager Halvor Marstrander slår tilbake mot hit-kritikk

– Stor klump i magen

Astrid S sier i en uttalelse til Avisa Nordland at hun dessverre noen dårlige nyheter.

«Jeg hadde en plan i fjor om å lage et album som jeg skulle gi ut i mars 2020 og spille for alle dere rundt om i Norge på turné. Men jeg har dessverre ikke et ferdig album. Det betyr at jeg har to alternativer: Sette albumet på vent til jeg er ferdig med å turnere i august, og da reise på turné med «gammel» musikk. Eller så kan jeg utsette turneen litt slik at jeg kan jobbe videre i studio og komme sterkere tilbake i høst med et album og forhåpentligvis den beste musikken jeg noen gang har laget», skriver hun og konkludere med at det beste for henne er ikke å gjøre noe halvveis.

«Det har vært en veldig vondt avgjørelse å ta. Spesielt ovenfor alle i teamet mitt og arrangører som har lagt ned så mye arbeid for å få dette til, men aller mest ovenfor dere som har kjøpt billetter. Jeg tar ikke lett på dette og har hatt en stor klump i magen som har vokst seg større og større. Men innerst inne så føles dette også som det riktige å gjøre», skriver 23-åringen.

Manageren opplyser til VG at turneen vil starte 23. september.

– Det jobbes også fortløpende med Europa og USA-datoer, sier Marstrander.

Publisert: 24.01.20 kl. 10:57

Les også

Mer om Astrid Smeplass